ПРЕДЛОГ

На основу 41а став 2. Закона о заштити природе („Службени гласник РС”, бр. 36/09, 88/10, 91/10-исправка, 14/16, 95/18-др. закон и 71/21) и чл. 17. и 42. став 1. Закона о Влади („Службени гласник РС” бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18-др. закон),

Влада доноси

УРЕДБУ

О ПРОГЛАШЕЊУ СПЕЦИЈАЛНОГ РЕЗЕРВАТА ПРИРОДЕ „УВАЦˮ

Члан 1.

Специјални резерват природе „Увац”, налази се на југозападу Србије, у зони Старог Влаха, укљештен између масива планине Златибор на северу, Чемернице и Јавора, на истоку и југоистоку и Златара на западу и југозападу и обухвата део клисуре реке Увац и њених притока Вељушнице, Кладнице и Тисовице, проглашава се за специјални резерват природе под именом „Увац” и ставља под заштиту као подручје I категорије односно од изузетног значаја (у даљем тексту: Специјални резерват природе „Увац”).

Члан 2.

Специјални резерват природе „Увац”, ставља се под заштиту у циљу заштите и очувања, атрактивних, спектакуларних морфолошких особености овог подручја, које чини природне и предеоне вредности заштићеног подручја, као резултат комплексног утицаја физичко-географских чинилаца, климатских прилика, али и тектонских и геоморфолошких особености. Поред наведеног, присуство једне од најређих врста лешинара код нас белоглавог супа (*Gyps fulvus*) овом су подручју даје посебност која га издваја од суседних крајева Србије.

Воде Специјалног резервата природе „Увацˮ, представљају темељну вредност и окосницу заштићеног подручја. Својом огромном ерозивном снагом изградиле су изузетну кањонску долину у моћним карбонатним стенама. Из тог разлога ток Увца је преграђен бранама које су формирале три акумулациона језера Увачко, Златарско и Радоињско.

Специјални резерват природе „Увацˮ се може сврстати у средњеевропски флористички регион, на коме је нашло станиште 655 биљних таксонa. Високе литице Увца настањују строго заштићене биљне врсте – орхидеје: пегави каћунак(*Dactylorhiza maculate*), врећасти каћун(*Dactylorhiza saccifera*), каћун(*Orchis militaris*) и медени каћунак(*Orchis ustulata*), реликтне врсте – ребрача (*Blechnum spicant*), клокочика (*Staphylea pinnata*), павловац (*Aremonia agrimonioides*) и *Aruncus dioicus* (суручица), као и ендемичне врсте – голоцветна млечика(*Euphorbia glabriflora*), Панчићева пољска млечика(*Euphorbia subhastata*), цвакија(*Halacsya sendtneri*) и др.

На овом подручју забележено је 5 врста са списка ретких, ендемичних, реликтних и угрожених шумских врста: јасика (*Populus tremula*), бреза (*Betula pendula*), дивља трешња (*Prunus avium*), црни граб (*Ostrya carpinifolia*) и црна јова (*Alnus glutinosa*).

Присуство строго заштићене врсте риба пеша (*Cottus gobio*), као и заштићених врста чија су станишта у Србији угрожена – младице (*Hucho hucho*), поточне пастрмке (*Salmo trutta*) и манића (*Lota lota*), указује на чињеницу да је овај простор задржао потенцијал очувања аутохтоног генофонда риба.

У шумском комплексу заштићеног подручја, поред главних врста које изграђују састојине (смрча, буква, јела, цер, китњак, граб, црни и бели бор, јавор, клен, бела јова, црна јова, сива јова, леска и др.), забележено је 5 врста са списка ретких, ендемичних, реликтних и угрожених: јасика (*Populus tremula*), бреза (*Betula pendula*), дивља трешња (*Prunus avium*), црни граб (*Ostrya carpinifolia*) и црна јова (*Alnus glutinosa*).

Ово подручје представља станиште строго заштићених врста водоземаца: жуторби мукач(*Bombina variegata*), обична крастача(*Bufo bufo*) и ливадска жаба(*Rana dalmatina*), као и строго заштићених врста гмизаваца: барска корњача(*Emys orbicularis*), белоушка (*Natrix natrix*) и поскок (*Vipera ammodytes*).

Забележено је присуство 187 врста птица, односно 52,5% од укупног броја врста регистрованих у Србији – 163 врсте су строго заштићене, а 24 заштићене. Oсновну вредност представља присуство једне од најређих врста лешинара код нас, белоглавог супа (*Gyps fulvus*) – евидентирано је око 233 јединке ове врсте. Посебно је значајно присуство угрожених – бeла кања (*Neophron percnopterus*), рањивих врста – грлица (*Streptopelia turtur*) и скоро угрожених врста, као што су камењаркa (*Alectoris graeca*), црни стрвинар (*Aegypius monachus*), патка њорка (*Aythya nyroca*), вивак (*Vanellus vanellus*), брадан (*Gypaetus barbatus*) и сива ветрушка (*Falco vespertinus*).

Заштићено подручје стално или повремено настањује 47 врста сисара, што тренутно чини готово половину врста које су до сада на било који начин регистроване на територији Србије.

На заштићеном подручју се налази утврђено непокретно културно добро Мост на Увцу у засеоку Жвале, велики број археолошких локалитета, од којих су најзначајнији Јеринин град и манастир у Трудову.

Члан 3.

Специјални резерват природе „Увац”, налази се на територији општина Нова Варош (КО Радоиња, Негбина, Вранеша, Бурађа, Амзићи, Ојковица, Трудово, Тиква, Вилови, Дебеља, Горње Трудово, Штитково, Божетићи, Комарани, Акмачићи, Радијевићи, Буковик и Мишевићи) и Сјеница (КО Урсуле, Горње Лопиже, Доње Лопиже, Доње Горачиће Дружниће, Крстац, Чедово и Кладница).

Површина Специјалног резервата природе „Увац” износи 11.845 hа, од чега је у државној својини 5.563 hа (46,96%), у приватној својини 4.598 hа (38,82%), у јавној својини 1.678 hа (14,17%) и мешовитој 6 hа (0,05%).

Опис границе и графички приказ Специјалног резервата природе „Увац”, дати су у Прилогу – Опис границе и графички приказ Специјалног резервата природе „Увац”, који је одштампан уз ову уредбу и чини њен саставни део.

Члан 4.

На подручју Специјалног резервата природе „Увац”, утврђују се режими заштите I, II и III степена.

Режим заштите I степена обухвата површину од 1.048,00 ha односно 8,85% површине Специјалног резервата природе „Увац” у оквиру којега се налазе локалитети:

1. „Клисура Увца”, укупне површине 138,86 ha (99,91% у државној и 0,13% у јавној својини), налази се на територији општине Сјеница (КО *Доње Лопиже*, *Дружиниће*, *Горње Лопиже* и *Урсуле*);
2. „Клисура Вељушнице”, укупне површине 256,47 ha (95,45% у државној и 4,55% у јавној својини), налази се на територији општине Сјеница (КО *Доње Горачиће* и *Горње Лопиже*) и Нова Варош (КО *Мишевићи*);
3. „Клисура Кладнице”, укупне површина 72,22 ha (66,19% у државној и 24,42% у јавној својини), налази се на територији општине Сјеница (КО *Урсуле*);
4. „Павловића брод”, укупне површина 254,85 ha (80,69% у државној и 19,31% у јавној својини), налази се на територији општине Нова Варош (КО *Буковик*, *Комарани*, *Божетићи*, *Дебеља* и *Вилови*);
5. „Клисура Тисовице”, укупне површине 69,21 ha (92,89% у државној и 7,11% у јавној својини), налази се на територији општине Нова Варош (КО *Горње Трудово и Дебеља*);
6. „Радоињско језеро”, укупне површине 257,86 ha (98,5% у државној и 3,74% у јавној својини), налази се на територији општине Нова Варош (КО *Негбина, Радоиња, Сеништа* и *Вранеша*).

Режим заштите II степена обухвата површину од 4.726,00 ha (39,89%) у оквиру којега се налазе локалитети:

1. „Подручје Увачког и Златарског језера”, укупне површине 4.356,47 ha (41,18% у државној, 29,35% у приватној, 29,41% у јавној и 0,06% у мешовитој својини), налази на територији општина Сјеница (КО *Чедово, Доње Горачиће, Доње Лопиже, Дружиниће, Горње Лопиже, Кладница, Крстац* и *Урсуле* ) и Нова Варош (КО *Акмачићи, Амзићи, Божетићи, Буковик, Бурађа, Дебеља, Горње Трудово, Комарани, Мишевићи, Ојковица, Радијевићи, Трудово, Вилови* и *Вранеша*).
2. „Подручје Радоињског језера”, укупне 366 ha (44,09% у државној, 37,62% у приватној и 18,29% у јавној својини), налази се на територији општине Нова Варош (КО *Негбина, Радоиња* и *Вранеша*).

Режим заштите III степена обухвата површину од 6.071,00 ha, односно 51,26% површине Специјалног резервата природе „Увац”, обухвата преостали део заштићеног подручја који није обухваћен режимом заштите I и II степена..

Члан 5.

На подручју Специјалног резервата природе „Увац”, на површинама на којима је утврђен режим заштите III степена, спроводи се проактивна заштита, где се могу вршити управљачке интервенције у циљу рестаурације, ревитализације и укупног унапређења заштићеног подручја, развој села и унапређење сеоских домаћинстава, уређење објеката културно-историјског наслеђа и традиционалног градитељства, очување традиционалних делатности локалног становништва, селективно и ограничено коришћење природних ресурса и простора.

Осим забране радова и активности које су као такве утврђене чланом 35. Закона о заштити природе, на површинама на којима је утврђен режим заштите III степена, забрањују се и:

1. образовање депонија;
2. слободно испуштање отпадних и загађујућих вода у водотоке;
3. отварање нових мајдана техничког камена унутар заштићеног подручја;
4. експлоатација минералних сировина у зонама непосредне и уже заштите изворишта водоснабдевања, на подручјима или у близини подручја намењеног туризму, на подручју или у близини заштићене околине непокретних културних добара;
5. изградња хидроенергетских објеката (брана – акумулација), укључујући и регулацију и преграђивање водотока и то на водотоцима са изразито клисурастим и кањонским долинама;
6. уништавање и сакупљање строго заштићених и заштићених биљних и животињских врста, као и њихових станишта;
7. чиста сеча шума, која није планирана као редован вид обнављања шума, осим у случајевима прописаним Законом о шумама;
8. сеча појединачних старих стабала, импозантних дендрометријских карактеристика, значајних за очување биодиверзитета и културног наслеђа;
9. уништавање аутохтоне вегетације;
10. уношење алохтоних врста;
11. узнемиравање фауне и сакупљање јаја;
12. рекреативни риболов на свим водотоцима који се уливају у Увачко, Златарско и Радоињско језеро (Увац, Дубоки поток, Кладница, Вршевина, Тисовица, Трудовачка река, Негбинска река и Марића река са притокама) изузев реке Вапе;
13. риболов за следеће врсте: липљен, поточна мрена, пијор, пеш, велики вијун, речни и поточни рак;
14. промена намене површина која може имати утицај на темељне вредности природног добра;
15. извођење земљаних, грађевинских и других радова којима се може оштетити, пореметити или угрозити заштићено подручје и његова околина;
16. извођење радова који могу довести до уништавања или оштећивања објеката геонаслеђа;
17. изградња септичких јама пропусног типа и свако испуштање отпадних и осочних вода у водотоке и земљиште.

Радови и активности ограничавају се на:

1. подземну експлоатацију минералних сировина на већ постојећем експлоатационом пољу које је у власништву Р.О. Рудник магнезита „Магнезитˮ из Ужица;
2. изградњу објеката (викендица, стамбених и туристичких) и њима припадајућих објеката дистрибутивне електроенергетске инфраструктуре, осим на грађевинским површинама утврђеним планском документацијом;
3. начин газдовања предвиђен и прописан планским документима из области шумарства у складу са Законом о шумама;
4. начин газдовања на површинама на којима се истраживањима потврди присуство строго заштићених дивљих биљних и животињских врста које су ретке и угрожене и за које су потребне додатне мере заштите, и то прописивањем мера заштите у оквиру посебних услова заштите за дате врсте и њихова станишта;
5. риболов у научноистраживачке сврхе;
6. рекреативни риболов на реци Вапи у складу са прописима и планским документима из области заштите и одрживог коришћења рибљег фонда;
7. лов за потребе одржавања оптималне бројности и здравственог стања популације ловних врста;
8. сакупљање биљних врста на биљне врсте за које се добија дозвола за сакупљање и коришћење у комерцијалне сврхе од Министарства заштите животне средине на основу Уредбе о стављању под контролу коришћења и промета дивље флоре и фауне („Службени гласник РСˮ, бр. 31/05, 45/05, 22/07, 38/08, 9/2010, 69/11 и 95/18 –др. закон);
9. изградњу, доградњу и реконструкцију објеката дистрибутивног система електричне енергије.

Члан 6.

На подручју Специјалног резервата природе „Увац”, на површинама на којима је утврђен режим заштите II степена спроводи се активна заштита ради очувања и унапређења природних вредности, посебно кроз мере управљања популацијама дивљих биљака и животиња, одржањ и побољшање услова у природним стаништима и традиционално коришћење природних ресурса.

Осим забране радова и активности, које су као такве утврђене чланом 35. Закона о заштити природе и члана 5. ове уредбе, у режиму заштите IІ степена забрањује се и:

1. изградња викендица и других породичних објеката за одмор;
2. постављање ветрогенератора и изградња ветропаркова;
3. површинска и подземна експлоатација минералних сировина;
4. формирање позајмишта и/или отварање каменолома;
5. извођење геолошких истраживања која подразумевају израду истражних објеката (бушотине, раскопи, усеци, засеци и сл.);
6. извођење свих врста истраживања хеликоптером и другим врстама ваздухоплова, изузев у научно истраживачке сврхе и за потребе чуварске службе, уз посебне услове;
7. изградња рударских објеката, као и формирање улаза у рударске просторије за подземну експлоатацију минералних сировина (мора бити ван граница II режима);
8. изградња објеката за рециклажу и спаљивање отпада и образовање депонија отпада;
9. измена морфологије терена, односно извођење радова који би могли да униште или наруше геоморфолошке и хидролошке карактеристике подручја;
10. превођење вода и измена хидродинамичких карактеристика и режима потока и река, као и сви други радови и интервенције које могу утицати на измену хидролошког режима подземних и површинских вода;
11. промена намене водног земљишта;
12. улазак у спелеолошке објекте, пећине и јаме, без одобрења управљача у пратњи одговарајућег водича;
13. ломљење, изношење и друго оштећивања пећинског накита;
14. бацања смећа и отпада у јаме;
15. хватање, узнемиравања, изношење и убијања представника пећинске фауне;
16. паљење ватре, осим на местима одређеним за ту намену;
17. постављање табли и других обавештења на стаблима;
18. неконтролисано сакупљање лековитог биља;
19. све радње и активности којима се угрожава фауна риба и ремети њихов мрест, раст, исхрана и кретање;
20. рекреативни риболов на свим водотоцима који се уливају у Увачко, Златарско и Радоињско језеро (Увац, Дубоки поток, Горачанска река, Вељушница, Кладница, Вршевина, Тисовица, Трудовачка река, Злошница и Негбинска река са притокама), осим реке Вапе;
21. рекреативни риболов у Увачком, Златарском и Радоињском језеру у кањонском делу непосредно уз режим заштите I степена, у периоду гнежђења белоглавих супова од 01.јануара до 01. јула текуће године;
22. приступ, задржавање и снимање птица (младунаца и одраслих јединки белоглавог супа и других ретких и угрожених врста) на хранилишту и гнездима, на удаљености мањој од 250 m, осим у научноистраживачке сврхе и за потребе чувања заштићеног подручја од стране чуварске службе;
23. слободно кретање у близини гнезда и око хранилишта осим у научноистраживачке сврхе и за потребе чувања заштићеног подручја од стране чуварске службе;
24. постављање осматрачница и видиковаца за посетиоце у непосредној близини гнезда белоглавих супова, сурог орла, орла змијара, сивог сокола, буљине и других строго заштићених и угрожених врста птица;
25. употребу пловила на Увачком и Радоињском језеру у периоду од 15. новембра до 1. маја, осим пловила чуварске службе и за потребе научних истраживања;
26. употреба и кретање пловила без пратње чувара или сагласности Управљача;
27. употреба пловила (осим чуварске службе) на ушћима и рукавцима речних токова (Тисовица, Вељушница и Кладница) ка акумулацијама;

Радови и активности ограничавају се на:

1. традиционално коришћење камена, глине и другог материјала за локалне потребе;
2. формирање шумских и пољопривредних монокултура;
3. израду истражних бушотина које служе за водоснабдевање становништва;
4. каптирање извора за потребе водоснабдевања постојећих домаћинстава;
5. газдовање шумама и шумским земљиштима утврђеним у плановима и основама газдовања шумама, газдовање блиско природном, којима се обезбеђује одржавање постојећих шумских екосистема и побољшање њиховог састава, структуре и здравственог стања, очување разноврсности и изворности дрвећа, жбуња и осталих биљних и животињских врста у шумским састојинама;
6. примену одговарајућих биолошких мера против фитопатолошких и ентомолошких обољења шума;
7. активности везане за унапређење популација ретких и угрожених биљних и животињских врста;
8. контролисану посету у образовне, рекреативне и општекултурне сврхе;
9. спровођење активности у оквиру научно-истраживачких радова и праћење природних процеса;
10. спровођење одговарајућих мера противпожарне и противерозионе заштите;
11. уклањање ниског растиња сходно орографији терена ради омогућавања несметаног пролаза дуж клисура и кањона;
12. изградњу објеката туристичког смештаја, угоститељства, туристичке инфраструктуре на изградњу мањих објеката за презентацију природних вредности или објеката у традиционалном стилу;
13. изградњу објеката саобраћајне, енергетске, комуналне и друге инфраструктуре, стамбених и економских објеката пољопривредних и шумских газдинстава, и то на објекте који не утичу негативно на положај животињских или биљних врста, њихових станишта, природних вредности и лепоту предела;
14. изградњу објеката за конвенционално гајење домаћих животиња и дивљачи у оквиру постојећих сеоских домаћинстава;
15. примену вештачких ђубрива на обрадивим површинама.

Члан 7.

На подручју Специјалног резервата природе „Увац”, на површинама на којима је утврђен режим заштите I степена спроводи се строга заштита, којом се омогућавају процеси природне сукцесије и очување станишта и животних заједница у условима дивљине.

Осим забране радова и активности које су као такве утврђене чланом 35. Закона о заштити природе и чл. 5. и 6. ове уредбе, у режиму заштите I степена забрањује се и:

1. сви радови и активности, осим научних истраживања и строго контролисаних активности усмерених ка очувању и унапређивању постојећег стања екосистема;
2. коришћење природних ресурса;
3. изградња објеката.

Радови и активности ограничавају се на:

1. научна истраживања и праћење природних процеса;
2. контролисану (бројно, временски и просторно) посету искључиво ради стручне едукације;
3. обележавање граница;
4. спровођење заштитних, санационих и других неопходних мера у случају пожара, елементарних непогода и удеса, појава биљних и животињских болести и пренамножавања штеточина, уз сагласност министарства надлежног за послове заштите животне средине (у даљем тексту: Министарство).

Члан 8.

Специјални резерват природе „Увац” поверава се на управљање Привредном друштву „Резерват Увацˮ д.о.о. из Нове Вароши (у даљем тексту: Управљач).

У обављању законом утврђених послова управљања заштићеним подручјем, Управљач је овлашћен и дужан нарочито да: организује чуварску службу; обележи заштићено подручје и подручје заштитне зоне; донесе план управљања, годишњи програм управљања и акт о унутрашњем реду и чуварској служби; води евиденције о природним вредностима и људским активностима; обавештава кориснике заштићеног подручја и заштитне зоне о могућностима за обављање радова и активности; учествује у поступку утврђивања накнаде за ускраћивање или ограничавање права коришћења; издаје сагласности и одобрења; прати стање и води евиденције о природним вредностима, непокретностима и људским активностима; утврђује и наплаћује накнаде за коришћење заштићеног подручја.

Члан 9.

Очување, унапређење, одрживо коришћење и приказивање природних и других вредности Специјалног резервата природе „Увац”, спроводи се према плану управљања који доноси Управљач на период од десет година (у даљем тексту: План управљања), са садржином и на начин прописан законом којим се уређује заштита природе.

План управљања садржи циљеве и приоритетне задатке очувања повољног стања заштитне зоне, као и превентивне мере заштите од пожара у складу са закономкоијим се уређује заштита од пожара и прописима донетим на основу тог закона.

План управљања Управљач доноси и доставља министарству надлежном за послове заштите природе (у даљем тексту: Министарство) најкасније у року од десет месеци од дана ступања на снагу ове уредбе.

У поступку давања сагласности на План управљања, министарство прибавља мишљења министарстава надлежних за послове науке, просвете, туризма, просторног планирања, водопривреде, рударства, пољопривреде, шумарства и финансија.

Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

До доношења Плана управљања, Управљач врши послове на основу годишњег програма управљања који је дужан да донесе и достави Министарству на сагласност у року од 60 дана од дана ступања на снагу ове уредбе.

Годишњи програм управљања из става 6. овог члана садржи нарочито: сажет приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

Члан 10.

Управљач је дужан да обезбеди спровођење режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност Министарства у року од шест месеци од дана ступања на снагу ове уредбе.

У оквиру садржине прописане Законом о заштити природе, правилником се ближе утврђују забрањени радови и активности, као и правила и услови обављања радова и активности који су допуштени на подручју Специјалног резервата природе „Увац”.

Правилник се објављује у „Службеном гласнику Републике Србијеˮ.

Члан 11.

Управљач је дужан да на прописан начин обележи Специјални резерват природе „Увац”, његове спољне границе и границе површина, односно локалитета са режимом заштите II и III степена најкасније у року од годину дана од дана ступања на снагу ове уредбе.

Управљач је дужан да у сарадњи са Републичким геодетским заводом и Заводом за заштиту природе Србије, извршити идентификацију граница Специјалног резервата природе „Увац”., на терену, дигиталној ортофото карти и катастарском плану, у року од 12 месеци од дана ступања на снагу ове уредбе.

Члан 12.

Управљач ће у року од две године од дана ступања на снагу ове уредбе израдити софтверско решење о природним и створеним вредностима, непокретностима, активностима и другим подацима од значаја за управљање Специјалним резерватом природе „Увац”.

Члан 13.

Управљач може прогласити рибарско подручје у оквиру граница Специјалног резервата природе „Увац”, на основу претходно прибављене сагласности министра надлежног за послове животне средине, у складу са законом којим се уређује заштита и одрживо коришћење рибљег фонда.

Члан 14.

Висину накнаде за коришћење Специјалног резервата природе „Увац”, својим актом утврђује управљач, у складу са законом који дефинише накнаде за коришћење јавних добара.

Члан 15.

Управљач је дужан да у у року од шест месеци од дана ступања на снагу ове уредбе, формира Савет корисника у циљу међусобне сарадње и обезбеђивања интереса локалног становништва и других корисника заштићеног подручја.

Члан 16.

Забране и ограничења прописане овом уредбом, не односе се на војне објекте, комплексе, инсталације и приступне путеве, који су изграђени или се планирају градити за потребе Војске Србије, као и активности које Војска Србије изводи или ће изводити за потребе одбране Републике Србије.

Члан 17.

Средства за спровођење Плана управљања Специјалног резервата природе „Увац”, обезбеђују се из буџета Републике Србије, од накнаде за коришћење заштићеног подручја, прихода остварених обављањем делатности Управљача и из других извора у складу са законом.

Члан 18.

Плански документи, планови, програми и основе из области шумарства, ловства, управљања рибљим фондом, водопривреде, пољопривреде и туризма и други програми и планови који се односе на коришћење природних ресурса и простора у заштићеном подручју Специјалног резервата природе „Увац”, усагласиће се са Просторним планом Републике Србије, овом уредбом и Планом управљања из члана 9. ове уредбе.

Члан 19.

Даном ступања на снагу ове Уредбе, престају да важе одредбе Уредбе о заштити специјалног резервата природе Увац („Службени гласник РСˮ, бр. 25/06 и 110/06).

Члан 20.

Ова уредба ступа на снагу наредног дана од дана објављивања у „Службеном гласнику Републике Србијеˮ.

05 Број:

У Београду, 2024. године

В Л А Д А

ПРЕДСЕДНИК

Ана Брнабић, с.р